wickkiey/tamil-wikipedia-chunked huggingface dataset:
# டோனி ஓபாத்த

**டோனி ஒப்பாத்த** (*Tony Opatha*) என அழைக்கப்படும் **அந்தோனி ரால்ஃப் மாரினன் ஒப்பாத்த** (*Ralph Marinon Opatha*, 5 ஆகத்து 1947 &ndash; 11 செப்டம்பர் 2020) இலங்கைத் துடுப்பாட்ட வீரர் ஆவார். வலக்கை நடுத்தரப் பந்து வீச்சாளரான இவர், 1975, 1979 உலகக்கிண்ணப் போட்டிகளில் ஐந்து ஒருநாள் பன்னாட்டுப் போட்டிகளில் பங்குபற்றினார்.  
கொழும்பு புனித பீட்டர் கல்லூரியில் கல்வி பயின்று, கல்லூரி துடுப்பாட்ட அணியில் விளையாடினார். 1968 இல் இலங்கை வான்படையில் இணைந்து, வான்படையின் துடுப்பாட்ட அணியில் 1977 வரை விளையாடினார். இலங்கைத் துடுப்பாட்ட அணியில் 1971 இல் முதல் தடவையாக விளையாடினார். 1975, 1979 இங்கிலாந்து உலகக்கிண்ணப் போட்டிகளில் பங்குபற்றினார். இவர் பின்னர் 1979 இல் அயர்லாந்து துடுப்பாட்டக் குழுவில் விளையாடினார்.  
தென்னாபிரிக்காவின் இனவொதுக்கல் கொள்கைக்கு எதிரான தடை உத்தரவை மீறி 1982-83 காலப்பகுதியில் தென்னாப்பிரிக்காவுக்கான எதிர்ப்புக் குழுப் போட்டிகளில் இவர் விளையாடியமைக்காக இவருக்கு பன்னாட்டுப் போட்டிகளில் விளையாடுவதற்கு ஆயுள்-காலத் தடை விதிக்கப்பட்டது.  
செப்டம்பர் 2018 இல், இலங்கைத் துடுப்பாட்ட அணி பன்னாட்டுத் துடுப்பாட்ட அவையின் முழுமையான உறுப்புரிமையைப் பெறுவதற்கு முன்னர் இலங்கைத் துடுப்பாட்டத்தில் பங்களித்த 49 முன்னாள் வீரர்களைக் கௌரவிக்கும் நிகழ்வில் இவரும் கௌரவிக்கப்பட்டார்.
# டோனி ஓபாத்த

## மறைவு

சிறிது காலம் சுகவீனமுற்றிருந்த டோனி ஒப்பாத்த 2020 செப்டம்பர் 11 அன்று கொழும்பில் தனது 73-வது அகவையில் காலமானார்.
# ஆவுரோஞ்சிக் கல்

**ஆவுரோஞ்சிக்கல்** (ஆ உரோஞ்சும் கல்) என்பவை பெரும்பாலும் தெருவோர நீர்த் தொட்டிகளுக்கு அருகில் அமைக்கப்பட்டு இருக்கும். பழங்காலத்தில் மனிதர்களுக்கு மட்டுமன்றி மாடுகள் நீர் அருந்தவும் தொட்டிகள் அமைக்கப்பட்டன. மாடுகள் நீ்ர் அருந்திய பின் தமது சுனைப்பை தவிர்க்க ஆவுரோஞ்சிக்கல்லில் தமது உடம்மைத் தேய்க்கும்.
# மூலங்கீரனார்

**மூலங்கீரனார்** சங்ககாலப் புலவர்களில் ஒருவர். இவர் பெயர் கீரன். கீரனார் என்பது இவரைச் சிறப்பிக்கும் மொழிவழக்கு. இவரது தந்தையார் பெயர் மூலன். இவரது பெயரை வேறு வகையிலும் எண்ணிப் பார்க்கலாம். மூலநாளில்(மூல நட்சத்திரத்தில்) பிறந்த கீரனார் என்பது அந்த வேறு வகை.  
இவரது பாடல் சங்கநூல் தொகுப்பில் ஒன்றே ஒன்று உள்ளது. அது நற்றிணை 73.
# மூலங்கீரனார்

## பாடல் சொல்லும் செய்தி

:பாலைத் திணை
தலைவன் பிருந்து செல்ல இருப்பதை அறிந்து தலைவி சொல்கிறாள்.
# மூலங்கீரனார்

## பாடல் சொல்லும் செய்தி

### சாய்க்காடு

சாய்க்காடு சங்ககாலத்திலும் சிறப்புற்று விளங்கிய ஊர்களுல் ஒன்று. செவ்வரி மயிரை நிரைந்து வைத்தது போல வயல்களில் நெற்கதிர் சாய்ந்து கிடக்குமாம். அங்கு அன்னப் பறவைகள் உறங்குமாம். இந்தச் சாய்க்காடு போலத் தலைவியின் நெற்றி அழகிதாம்.  
இந்த நெற்றியைப் பசலைநோய் அழிக்கவும், அயலோர் அம்பல் தூற்றவும் விட்டுவிட்டுச் செல்ல இருக்கிறார் என்று பேசிக்கொள்கின்றனர் என்று தலைவி கவலை கொள்கிறாள்.
# மூலங்கீரனார்

## பாடல் சொல்லும் செய்தி

### புன்கண் மாலை

மாலை வேளையில் ஊர்மக்களே ஒன்றுதிரண்டு சென்று வல்வாய்ப் பேய்க்கு மலர் தூவி வழிபடுவார்களாம். அந்தப் பேயின் சிலை முருக்கம் பூ போல விரல்களைக் கொண்டிருக்குமாம்.  
இப்படி வழிபடவேண்டிய மாலைவேளை வந்தால் தனியே என்செய்வேன் என்று தலைவி கலங்குகிறாள்.
# பந்துல வர்ணபுர

**பந்துல வர்ணபுர** (*Bandula Warnapura*, மார்ச் 1, 1953 – 18 அக்டோபர் 2021), முன்னாள் இலங்கைத் துடுப்பாட்ட வீரரும், இலங்கைத் துடுப்பாட்ட அணியின் முன்னாள் தலைவரும் ஆவார். இவர் 1975 முதல் 1982 வரை 4 தேர்வுப் போட்டிகளிலும், 12 பன்னாட்டு ஒருநாள் போட்டிகளிலும் விளையாடியுள்ளார். இவர் வலக்கை ஆரம்பத் மட்டையாட்டம், வலக்கை நடுத்தர வேகப் பந்து வீச்சாளரும் ஆவார்.  
வர்ணபுர இலங்கையின் முதலாவது தேர்வுப் போட்டியைத் தலைமை தாங்கி நடத்தினார். முதல் தேர்வுப் போட்டியின் முதல் பந்தை எதிர்கொண்டு இலங்கைக்கான முதலாவது தேர்வு ஓட்டத்தை எடுத்தார். இவர் 4 தேர்வுப் போட்டிகளில் தலைமை தாங்கியிருந்தாலும், எப்போட்டியையும் வெல்ல முடியவில்லை. ஆனாலும், இவர் தலைமை தாங்கிய முதலாவது ஒருநாள் போட்டி இலங்கைக்கு வெற்றியைத் தேடிக் கொடுத்தது.
# பந்துல வர்ணபுர

## பிந்தைய வாழ்க்கை

இலங்கை அணியின் பயிற்சியாளராக பந்துல பணியாற்றினார். அத்துடன், அதன் நிர்வாகத்திற்கும் தலைமை தாங்கினார். இவர் ஆசியத் துடுப்பாட்ட அவையின் அதிகாரியாகவும் பணியாற்றினார்.  
2021 அக்டோபரில், நீரிழிவு நோய் காரணமாக மருத்துவமனைக்கு கொண்டு செல்லப்பட்டு, இவரது இடது காலை நீக்க வேண்டியிருந்தது 2021 அக்டோபர் 18 இல், கொழும்பில் உள்ள தனியார் மருத்துவமனையில் இவர் தனது 68-வது அகவையில் காலமானார்.
# சாய்க்காடு

சாய்க்காடு சங்ககாலத்திலும் சிறப்புற்று விளங்கிய ஊர்களில் ஒன்று. இவ்வூர் தமிழ்நாட்டில் சீர்காழிக்குத் தென்கிழக்கில் 11.5 கிலோமீட்டர் தொலைவில் காவிரியாற்றின் வடகரையில் உள்ளது.
:காவிரிப்பூம்பட்டினத்துக்கு அருகில் உள்ளது குறிப்பு
# சாய்க்காடு

## சங்கப்பாடல்

மூலங்கீரனார் என்னும் சங்ககாலப் புலவர் தலைவியின் நெற்றி அழகுக்கு இந்த ஊரை உவமையாகக் காட்டியுள்ளார். அவளது கூந்தல் மயிர் போலச் சாய்க்காட்டு வயல்களில் நெல் விளைந்து கதிர்கள் சாய்ந்திருந்தனவாம். (நற்றிணை 73)  
மதுரை மருதன் இளநாகனார் என்னும் சங்ககாலப் புலவரும் இவ்வூரைப்பற்றிக் குறிப்பிடுகிறார். இவர் தலைவியின் தோள் இவ்வூர்த் 'தண்பணை'(=நீர்வயல்) போல உள்ளது என்கிறார். இங்குள்ள கழிகளில் மீன் பிடிக்கும்போது தப்பிய இறால் மீன் தன் இனத்தோடு சென்று இந்தத் தண்பணையில் தங்கும் என்கிறார். (அகம் 220)
# சாய்க்காடு

## தேவாரப் பாடல்கள்

திருநாவுகரசர், திருஞானசம்பந்தர் ஆகியோர் இவ்வூர்ச் சிவபெருமானைக் கண்டு பாடியுள்ளனர்.
# சுதத் பெஸ்குயில்

**சுதத் பெஸ்குயில்** (Sudath Prajiv Pasqual , பிறப்பு: அக்டோபர் 15. 1961), இலங்கை அணியின் முன்னாள் துடுப்பாட்டக்காரர், இவர் இரண்டு ஒருநாள் பன்னாட்டுத் துடுப்பாட்டப் போட்டிகளில் கலந்து கொண்டுள்ளார். இவர் 1979 ஆண்டில் நடைபெற்ற துடுப்பாட்ட உலகக்கிண்ண போட்டியில் கலந்து கொண்டுள்ளார்.
# டி. எஸ். டி சில்வா

**தந்தெனியகெதர சோமசந்திர டி சில்வா** : (டி. எஸ். டி சில்வா, Dandeniyage Somachandra de Silva , பிறப்பு: சூன் 11, 1942), இலங்கை அணியின் முன்னாள் சகலதுறை ஆட்டக்காரர். இவர் 12 தேர்வுத் துடுப்பாட்டப் போட்டிகளிலும் 41 ஒருநாள் பன்னாட்டுத் துடுப்பாட்டப் போட்டிகளிலும் கலந்து கொண்டுள்ளார். காலியைப் பிறப்பிடமாகக் கொண்ட இவர் அணியின் முன்னணி துடுப்பாளர்களுள் ஒருவராக இருந்தவர்.
# விக்கிப்பீடியா:முதற்பக்கக் கட்டுரைகள்/மார்ச் 13, 2011

**1987 துடுப்பாட்ட உலகக்கிண்ணம்** ஒருநாள் பன்னாட்டுத் துடுப்பாட்டப் போட்டிகளின் உலகக் கிண்ணத்துக்கான நான்காவது போட்டியாகும். இப்போட்டிகள் இந்தியா, பாக்கித்தான் ஆகிய நாடுகளில் 1987 ஆம் ஆண்டு அக்டோபர் 8 முதல் நவம்பர் 8 வரை நடைபெற்றது. இதன் மூலம் இங்கிலாந்துக்கு வெளியில் உலகக் கிண்ணத்தை நடத்திய முதல் நாடுகளாக இவை பதிவாயின. இதில் அணிக்கு 60 ஓவர்கள் என்ற வழக்கமான விதி மாற்றப்பட்டு அணிக்கு 50 ஓவர்களாக குறைக்கப்பட்டன. இங்கிலாந்தைப் போலன்றி துணைக் கண்ட நாடுகளில் பகல் வேளை நீண்ட நேரம் நீடிக்காமை காரணமாகவே இந்த விதி மாற்றப்பட்டது. அத்துடன் 1983 ஆம் ஆண்டு உலகக் கிண்ணப் போட்டியில் பங்கேற்ற 8 அணிகளும் இந்த போட்டித் தொடரிலும் விளையாடின. இதில் போட்டியை நடத்தும் இந்தியா, பாகித்தான் ஆகியன அரையிறுதி வரை முன்னேறினாலும் இறுதி ஆட்டத்திற்கு தகுதி பெற முடியாமல் போயின. கொல்கத்தா, ஈடன் கார்டன்ஸ் அரங்கில் நடைபெற்ற இறுதிப் போட்டியில் அவுத்திரேலியா 7 ஓட்டங்கள் வித்தியாசத்தில் வெற்றியீட்டி முதல் முறையாக உலகக் கிண்ணத்தை கைப்பற்றியது. *மேலும்..*
---  
**சு. தியடோர் பாஸ்கரன்** தமிழக எழுத்தாளரும், தமிழ்த் திரைப்பட வரலாற்றாளர் மற்றும் சூழலியல் ஆர்வலரும் ஆவார். பாஸ்கரன் தாராபுரத்தில் பிறந்தவர். பாளையங்கோட்டை புனித ஜான் கல்லூரியில் இடைநிலை வகுப்புப் படித்து பின்னர் சென்னைக் கிறிஸ்தவக் கல்லூரியில் முதுகலை (வரலாறு) பட்டம் பெற்றார். 1964ல் இந்திய அஞ்சல் துறையில் சேர்ந்தார். அஞ்சல் துறையில் பணிபுரிந்து கொண்டே திரைப்பட வரலாற்று ஆராய்ச்சியில் ஈடுபட்டார். இந்தியத் திரைப்படத் தணிக்கை முறை பற்றி அவர் எழுதிய கட்டுரையை 1977ம் ஆண்டு அலிகாரில் நடைபெற்ற இந்திய வரலாற்று பேராயத்தில் வாசிக்கும் வாய்ப்பு அவருக்கு கிட்டியது. இக்கட்டுரையும் வேறு சிலவும் சேர்ந்து 1981ல் *தி மெசேஜ் பியரர்ஸ்* என்ற பெயரில் புத்தகமாக வெளிவந்தன. அதுவரை பயன்படுத்தப் பட்டிராத பல தரவுகளையும், ஆதாரங்களையும் பயன்படுத்தி தேசிய இயக்கத்தில் தமிழ்த் திரைப்பட மற்றும் நாடகத் துறையினரின் பங்கினை விவரித்த இந்த நூல் தமிழ்த் திரைப்பட வரலாற்றுத் துறையில் முன்னோடித் தன்மை வாய்ந்ததாக மதிக்கப்படுகிறது. அவருடைய இரண்டாவது நூல் *தி ஐ ஆஃப் தி செர்பன்ட்* 1996ல் வெளியானது. தமிழ்த் திரைப்படத் துறையைப் பற்றிய அறிமுக நூலான இதற்கு சிறந்த திரைப்படத்துறை புத்தகத்திற்கான தங்கத் தாமரை விருது வழங்கப்பட்டது. *மேலும்..*
# முரஞ்சியூர் முடிநாகராயர்

**முரஞ்சியூர் முடிநாகராயர்** சங்ககாலப் புலவர்களில் ஒருவர். சங்கநூல் தொகுப்பில் இவரது பாடல் ஒன்றே ஒன்று உள்ளது. அது புறநானூறு 2 எண்ணில் வைக்கப்பட்டுள்ளது. அதில் அவர் சேரமான் பெருஞ்சோற்று உதியஞ் சேரலாதனை நேரில் கண்டு வாழ்த்தியுள்ளார்.
# முரஞ்சியூர் முடிநாகராயர்

## ஐம்பரும் பூதத்தின் பண்புகளை உடையவன்

1. நிலம் - மண்ணின் திணிவு பெற்றது - நிலம் போலப் பகைவரையும் பொறுத்துக்கொள்ளக்கூடியவன்.
1. விசும்பு - நிலத்தை ஏந்திக்கொண்டுள்ளது - சூழும்(ஆராயும்) திறத்தில இந்த ஆகாயம் போல் விரிந்தவன்.
1. வளி - விசும்பைத் தவழ்ந்துகொண்டிருக்கிறது - இந்தக் காற்றைப் போல வலிமை உள்ளவன்.
1. தீ - வளிக்குள் பொருந்திக் கிடக்கிறது - இந்தத் தீயைப்போலப் பகைவரை அழிக்கக்கூடியவன்.
1. நீர் - தீயோடு முரண்பட்டது - தண்ணீரைப் போலத் தண்ணளி கொண்டவன்
# முரஞ்சியூர் முடிநாகராயர்

## ஐம்பரும் பூதத்தின் பண்புகளை உடையவன்

### அறிவியல் கண்ணோட்டம்

- விசும்பு = கட்டுப்பாட்டுக்குள் அடங்காமல், அடக்க முடியாமல் விசும்பிக்கொண்டிருப்பது.
'நிலன் ஏந்திய விசும்பு' என்பது பாடலில் உள்ள தொடர். நிலம் விசும்பை ஏந்திக்கொண்டிருக்கிறது, நிலத்தை விசும்பு ஏந்திக்கொண்டிருக்கிறது என்று இத்தொடருக்கு இரு வகையில் பொருள் காணமுடியும். நிலத்தை விசும்பு ஏந்திக்கொண்டிருக்கிறது என்று கொண்டால் the earth is floating in the space என்பது விளங்கும்.
# முரஞ்சியூர் முடிநாகராயர்

## நாட்டின் பரப்பளவு

அவன் கடலில் தோன்றும் ஞாயிறு அவன் கடலிலேயே மறையும் என்று இந்தச் சேர மன்னனின் நாட்டுப் பரப்பு கூறப்படுகிறது. இது இப்போதுள்ள குமரி மாவட்டப் பகுதி அவன் ஆட்சிக்கு உட்பட்டிருந்ததைக் காட்டுகிறது.
# முரஞ்சியூர் முடிநாகராயர்

## வானவரம்பன்

வானவரம்பன் என்று போற்றப்படுவது நீயோ பெரும! என்று புலவர் இவனை வினவுகிறார். வானவரம்பன் என்னும் தொடரிலுள்ள வானம் என்பது மழையைக் குறிக்கும். (ஒப்புநோக்குக - திருக்குறள் வான்சிறப்பு) மழையைத் தன் வள்ளண்மைக்கு எல்லையாகக் கொண்டவன் என்பது இதன் பொருள். வானம் போல ஐவருக்கும் நூற்றுவருக்கும் சோறு வழங்கிய இவனது வள்ளண்மையை இங்கு எண்ணிக்கொள்ள வேண்டும்.
# முரஞ்சியூர் முடிநாகராயர்

## வாழ்த்து

இமயமலை போலவும், பொதியமலை போலவும், சுற்றம் சூழப் புகழுடன் வாழவேண்டும் என்று புலவர் இவனை வாழ்த்துகிறார்.  
கறந்த பால் புளிக்காது. பட்டப்பகலில் இருள் இருக்காது. நால்வேத நெறி திரியாது. புளித்தாலும், இருண்டாலும், திரிந்தாலும் நீ நின் நிலையில் திரியாமல் வாழி என்கிறார்.  
இமயத்திலும் பொதியத்திலும் அந்தணர் அந்தி வந்ததும் தீ வளர்க்கும் கடமையை மேற்கொள்வார்களாம். அந்தத் தீ வெளிச்சத்தில் நவ்வி இனத்து மான்கணம் குளிர்காயுமாம்.
# 1820

**1820** (**MDCCCXX**) ஒரு சனிக்கிழமையில் ஆரம்பமான ஒரு கிரிகோரியன் நெட்டாண்டு ஆகும். பழைய ஜூலியன் நாட்காட்டியில் வியாழக்கிழமையில் ஆரம்பமானது.
# 1820

## நிகழ்வுகள்

- சனவரி 28 – உருசிய நாடுகாண் பயணிகள் கப்பல் மிக்கைல் லாசரெவ், பேபியன் கொட்லீப் தலைமையில் அண்டார்க்டிக்கா கரையை அடைந்தது.
- சனவரி 30 – எடுவார்ட் பார்ன்ஸ்ஃபீல்ட் அண்டார்க்ட்டிக்கா பெரும்தரையைச் சென்றடைந்தார்.
- மார்ச் 15 - ஐக்கிய அமெரிக்காவின் 23வது மாநிலமாக மேய்ன் இணைந்தது.
- ஏப்ரல் - மின்னியலுக்கும் காந்தவியலுக்கும் உள்ள தொடர்பை ஆன்சு கிருத்தியான் ஆர்ஸ்டெட் கண்டுபிடித்தார்.
- செப்டம்பர் 15 – லிஸ்பன் நகரில் புரட்சி வெடித்தது.
- அக்டோபர் 9 – குவாயாக்கில் (இன்றைய எக்குவடோரில்) நகரம் ஸ்பெயினிடம் இருந்து விடுதலையை அறிவித்தது.
# 1820

## தேதி அறியப்படாதவை

- இலங்கையில் டச்சுக்காரரினால் தடை செய்யப்பட்டிருந்த மடு மரியாள் ஆலயம் மீண்டும் மக்களின் வழிபாட்டிற்குத் திறந்து விடப்பட்டது.
- இலங்கையின் தேசாதிபதி சேர் ரொபர்ட் பிரவுன்றிக் பணி முடிந்து இங்கிலாந்து திரும்பினார். உதவி ஆளுநராக சேர் எட்வர்ட் பார்ன்ஸ் பதவியேற்றார்.
# நெய்வேலி காட்டாமணக்கு

**நெய்வேலி காட்டாமணக்கு** அல்லது காட்டாமணி (*Ipomoea carnea*) (ஐப்போமியா கார்னியா) தமிழகத்தில் காணப்படும் ஒரு களைச்செடியாகும். தென் அமெரிக்காவை தாயகமாக கொண்ட இச்செடியை சுமார் 50 வருடங்களுக்கு முன் அலங்காரத்திற்கும், வேலி தடுப்பானாகவும் மற்றும் பசுந்தாள் உரமாகவும் பயன்படுத்துவதற்கு இந்தியாவிற்குள் அறிமுகப் படுத்தப்பட்டது. இது ஒரு நிரந்தரச் செடி வகையைச் சார்ந்தது. இவை ஆகாயத்தாமரையைப் போலவே பெரும் இழப்பையும் பயிர்களைப் பாதிக்கக்கூடிய களையாகும். இவைகளை கட்டுப்படுத்த பல வழிமுறைகளும் முயற்சிகளும் மேற்கொள்ளப்பட்டு வருகின்றன.
# நெய்வேலி காட்டாமணக்கு

## வடிவமைப்பு

சுமார் 2.3 மீட்டர் உயரம் வரை வளரும் இச்செடியின் தண்டுகள் பாய்போல் நிலத்தின்மேல் பின்னிப் பிணைந்து படரும் தன்மை கொண்டது. தண்டின் கணுக்கள் நிலத்தில் படும்போது அதிலிருந்து வேர்கள் தோன்றி பிறகு கணுவிலிருந்து புதிய தண்டுகள் செங்குத்தாக மேல்நோக்கி வளர ஆரம்பிக்கின்றன. இதன் இலைகள் அகலமாகவும் இதயம் போன்று வடிவம் கொண்டதாக பச்சைநிறங்களில் காட்சியளிக்கும். இவைகளின் பூக்கள் இளஞ்சிவப்பு நிறத்தில் காணப்படுகிறது. இவைகளின் இலைகளை ஒடிப்பதின் மூலம் பால் போன்ற திரவம் வெளிப்படும்.
# நெய்வேலி காட்டாமணக்கு

## தீமைகள்

தமிழகத்தில் கானப்படும் களைகளில் இதுவும் ஒரு முக்கியப்பங்கை வகிக்கிறது. இந்த செடி நீர்ப்பாசன மற்றும் வடிகால் வாய்க்கால்களில் நீரின் சீரான போக்கைத் தடுக்கிறது. ஏராளமான நீர் ஆவியாகி வீணாகிறது. இச்செடியின் வளர்ச்சியினால் குளம் மற்றும் குட்டை போன்ற நீர்நிலைகளில் பிராணவாயு சேர்க்கை தடுக்கப்பட்டு மீன்வளர்ச்சியும் பாதிக்கப்படுகிறது. இவைகள் ஒரு இடத்தையே புதர் போல மாற்றக்கூடிய வலிமையுள்ளது. இவைகள் தண்டு உடைந்து விழுந்தாலும் வேர்விடத்தொடங்கும்.  
இவைகளை ஆடு உண்பதில்லை ஆனால் புதிதாக இது நிறைந்திருக்கும் இடங்களுக்கு அழைத்துவரப்படும் ஆடுகள் இதை உண்கின்றன.. அவ்வாறு அதன் தழைகளை உண்ணும் ஆடுகள் மாண்டும் விழுகின்றன. இத்தழையில் கழிச்சலை உண்டாக்கும் நச்சுப்பொருளும் ரத்த அணுக்களை அழிக்கும் நச்சுப்பொருளும், நரம்புகளைத் தாக்கும் நச்சுப்பொருளும் உண்டு. இதனால் இத்தழையை அதிக அளவில் ஏற்கும் வெள்ளாடுகள் இறப்பைத் தழுவுகின்றன. குறிப்பாக வெள்ளாடுகளைப் பொருத்தமட்டில் கவனம் கூடுதலாக இருக்க வேண்டுமென மருத்துவர்கள் கூறுகின்றனர்.
# நெய்வேலி காட்டாமணக்கு

## களையழிப்பு முறை

களைக்கொல்லி மூலம் இச்செடியை கட்டுப்படுத்துவது மிகவும் சிறந்தது மற்றும் சிக்கனமானது. நெய்வேலி காட்டாமணக்கு செடியை கோடைகாலத்தில் 0.2 சத 2, 4-டி சோடியம் உப்பு (ஒரு லிட்டர் நீரில் 2 கிராம் மருந்து) என்ற அளவில் தெளித்து நல்ல முறையில் கட்டுப்படுத்தலாம். இம்மருந்துடன் ஒரு லிட்டர் நீருக்கு யூரியா (10 கிராம்) மற்றும் சோப்பு திரவத்தை (ஒரு மில்லி) கலந்து தெளிப்பதால் மருந்து இலைப்பரப்பில் அதிக காலம் தங்கி இருந்து விரைவாகவும் அதிக அளவிலும் உட்கிரகிக்க உதவுகிறது. வேறு மருந்துகளாக இதனால் செடி வேருடன் அழிக்கப்படுகிறது. இம்மருந்து கரைசலை செடியின் இலைப்பாகம் மற்றும் தண்டுப்பாகம் நன்கு நனையும்படி மேலும் கீழும் கைத்தெளிப்பான் கொண்டு இலை நுனியிலிருந்து ஒரு சொட்டு மருந்து கீழே விழும்வரை நிதானமாகத் தெளிக்க வேண்டும். செடிகளை அடியோடு அழிக்க வேண்டியது அத்தியாவசியமாகும்.
# நெய்வேலி காட்டாமணக்கு

## மாற்றுமுறை

இதை எரிமூட்டியாகவும், அங்கக உரங்களாகவும், தழைச்சத்தாகவும் வயல்களில் பயன்படுத்தலாம் என வேளாண்மைப் பல்கலைக்கழகம் விளக்கியுள்ளது. இதிலிருந்து உயிர்களால் மட்கக்கூடிய நெகிழத்தை உற்பத்தி செய்யமுடியும் எனவும் ஒருத் தளத்தில் விவரிக்கப்பட்டுள்ளது.
# தாளிப்பு

**தாளிப்பு** என்பது இந்திய சமையலில் சில உணவுகளின் இறுதிகட்ட செய்முறையாக சுவையையும் நறுமணத்தையும் கூட்டிட சேர்க்கப்படும் தொகுப்பாகும். தமிழக சமையலில் பொதுவாக சட்டியில் எண்ணெய் காய்ந்ததும் கடுகு, உளுத்தம் பருப்பு, பெருங்காயத்தூள், இஞ்சி, பச்சை மிளகாய் முதலியன இட்டு கடுகு வெடித்ததும் தயாரித்துள்ள இரசம், குழம்பு, வேக வைத்தக் காய்களில் "தாளித்து" சமையலை நிறைவு செய்வர். வட இந்தியாவில் "தட்கா" என்று அழைக்கின்றனர்.  
கடுகு வெடிக்கும்வரை சூடேற்றுவது போல ஒருவரை நிரம்ப வேதனைக்குள்ளாக்கும்போது "தாளிக்கிறாங்க" என்ற வழக்குச்சொல்லும் இதனையொட்டி எழுந்துள்ளது.
# வளியுயிரியல்

**வளியுயிரியல்** (Aerobiology) என்பது வளிமண்டலத்தில் உலாவும் உயிர்கள் மற்றும் குறிப்பிடத்தக்க உயிர்கள் சம்பந்தப்பட்ட பொருள்களைப் பற்றிய படிப்பாகும். இதில் உயிர்/கரிம பொருட்களின் ஆக்கம், இடம்பெயர்தல், எடுத்துக்கொளல், பரவல், இணக்கம், சேர்தல், காற்றில் பரவும் மகரந்தம், வித்து, விதை இவைகளின் நோய் தொற்று/ பரப்பின் வீரியம் இதில் பரவிக்கிடக்கும் தீநுண்மங்கள், பூஞ்சான்கள், பாக்டீரியாக்கள் மற்றும் சிறுப் பூச்சிகளான தத்துப்பூச்சிகள், கொசுக்கள் ஏனையப் பல பூச்சிகள் நோய்தொற்று காரணிகளை பரப்பும் விதம் ஆகியவைகளை உள்ளடக்கியது.  
இதில் பெரும்பாலும் உழவு சம்பந்தப்பட்ட பூச்சிகளான கல்வெட்டுக்கிளிகள், புதரீக்கள் மற்றும் அந்துப்பூச்சிகள் சார்ந்தவையே பெறிதும் அறியப்படுகின்றன.
# வளியுயிரியல்

## உள்ளடக்கம்

உயிர்களின் அசைவு, காற்று மற்றும் சிறுபொருட்களால் வளிமண்டலத்திற்கு ஏற்படும் மாற்றங்களையும் அதனால் உயிர்களுக்கு அல்லது உழவிற்கு வருவதை விவசாய வானிலையாளர்கள் கண்காணிக்கின்றனர். 0.1&nbsp;µm குறைவாக உள்ள சிறுபொருட்கள் குறிப்பாக தீநுண்மங்கள் நிறந்தரமாக வளிமண்டலத்தில் குடிகொண்டுள்ளன. இவ்வாறு உலாவும் சிறு பொருட்கள் அதன் சொந்த அசைவுகளல்லாது பிற விசைகளின் வேகத்தால் உட்படுத்தப்படுகின்றன. இதை நாம் பிரௌனியன் இயக்கம் என்கிறோம். இவ்வாறு வளிமண்டலத்தில் மிதக்கும் பொருட்களானது ஒரு நிறந்தரத்தன்மை என்பது கேள்விக்குறியாகவும், தனக்கே ஒத்த வேகத்துடன் இடமாறிச் செல்வதும் இயல்பாக உள்ளது. வளிமண்டலத்தில் வீற்றிருக்கும் உயிர்களில் விவாசயத்திற்குத் தீங்கு விளைவிக்கும் உயிரிகள் 0.1 லிருந்து 100&nbsp;µm க்குள் தான் மிகுந்து காணப்படுகின்றன.
100 µmக்கும் அதிகமாக இருக்கும் பொருளானது குறிப்பிட்டு சொல்லப்படும் காலக்கெடுவைப் பெற்றில்லாமல், அவைகள் வேகமான காற்று, வளிமண்டலத்தில் பறந்து செல்லும் உயிர்களான வௌவால்கள், பறவைகள் மற்றும் பூச்சிகளின் வேகத்திற்கு பெறொதும் ஆட்கொள்ளப்படுகின்றன.
# வளியுயிரியல்

## பயன்கள்

- காற்றில்/வளி மண்டலத்தில் உலாவும் உயிர்களைப் பற்றியறிய முடியும்.
- காற்றில் புதிதாக பரவிவரும் நோய்க்காரணிகள், அவைகளின் தன்மைகள் ஆகியவைகளை ஆறிய முடியும்.
- வளிமண்டலத்தில் மிகுந்திருக்கும் நோய்க்காரணிகள் மற்றும் பீடைகளை அறியும் முறைகள் மற்றும் கட்டுப்பாட்டு முறைகளையும் அறிய முடியும்.
- பயிர்ப்பாதுகாப்பு, பயிர் நோய்தாக்கு, தீங்கிழைக்கும் பூச்சிகள் ஆகியவற்றை அறிவதன் மூலம் இதன் வளர்ச்சி மற்றும் பொருளாதார சீர்திருத்தம் அடைய முடியும்.
- பல பாதுகாப்பு முறைகளை மேம்படுத்திக் கொள்ள இத்துறை உதவுகிறது.
# வளியுயிரியல்

## சான்று மற்றும் மாதிரி

இவ்வுயிர்களை அளக்க பலத் தரப்பட்ட தரங்கள் பயனப்டுத்தப்படுகின்றன. இவைகளில் குறிப்பிடத்தக்க சில பொருட்களில் கிடைக்கும் தரவுகளை மாதிரிகளாக கொண்டு இயங்குகின்றன.
- வானிலைத் தரவு
- வளி/காற்றினால் கிடைக்கும் தரவு
- காற்று அதன் சூழ்நிலைகளை அளந்து அறிகின்றனர்
- வெப்பநிலைத் தரவு
- பனிப்பொழிவு மற்றும் வளிமண்டலத்தின் இரப்பதம்
- கதிர்வீச்சு மற்றும் மாற்றங்கள்
- தொலை உணர்வுத் தரவு
- காற்றில் உள்ள மாசு அதனால் அறியப்படும் மாற்றம்
- பூச்சிகளின் இடம் பெயர்ச்சி
- உயிரியலாளர்களின் துணைக் கொண்டு அறியப்படும் தரவு ஆகியவைகளை மூலமாக கொண்டு இயங்குகின்றன.
# சுனில் வெத்திமுனி

**சுனில் ராம்சி டி சில்வா வெத்திமுனி** (Sunil Ramsay de Silva Wettimuny, பிறப்பு: பிப்ரவரி 2. 1949), இலங்கை அணியின் முன்னாள் குச்சுக்காப்பாளர், இவர் மூன்று ஒருநாள் பன்னாட்டுத் துடுப்பாட்டப் போட்டிகளில் கலந்து கொண்டுள்ளார். இவர் 1975, 1979, ஆண்டுகளில் நடைபெற்ற துடுப்பாட்ட உலகக்கிண்ண போட்டிகளில் கலந்து கொண்டுள்ளார்.
# அசங்க குருசிங்க

**அசங்க பிரதீப் குருசிங்க** (Asanka Pradeep Gurusinha, பிறப்பு: செப்டம்பர் 16. 1966), இலங்கைத் துடுப்பாட்ட அணியின் முன்னாள் சிறப்புத் துடுப்பாட்டக்காரர் ஆவார், இவர் 41 தேர்வுத் துடுப்பாட்டப் போட்டிகளிலும், 147 ஒருநாள் பன்னாட்டுத் துடுப்பாட்டப் போட்டிகளிலும் கலந்து கொண்டுள்ளார். தற்போது இவர் இலங்கைத் துடுப்பாட்ட அணியின் மேலாளராக உள்ளார்.
# அசங்க குருசிங்க

## சாதனைகளும் அடைவுகளும்

### தேர்வுத் துடுப்பாட்ட போட்டியில் 100 ஓட்ட சாதனை

பின்வரும் அட்டவணை அசங்க குருசிங்க அடித்த தேர்வுத் துடுப்பாட்ட சதங்களின் பட்டியலாகும்  
- இந்த அட்டவணையில் **ஓட்டம்** எனும் நிரலில் உள்ள (*****) நட்சத்திர அடையாளம் வீரர் ஆட்டமிழக்காமல் ஓட்டங்களை எடுத்தார் என்பதாகும்
- இந்த அட்டவணையில் **போட்டி** எனும் நிரலில் உள்ள எண்கள் வீரரின் எத்தனையாவது துடுப்பாட்ட போட்டி என்பதைக் குறிக்கும்.  
| ▼ | ஓட்டம் | போட்டி | எதிரணி | நகரம் / நாடு | இடம் | திகதி |
| --- | --- | --- | --- | --- | --- | --- |
| **[1]** | 116* | 3 | கொழும்பு, இலங்கை | பா. சரவணமுத்து அரங்கம் | 1986 |  |
| **[2]** | 119 | 12 | **ஆமில்டன்**, நியூசிலாந்து | செட்டோன் அரங்கம் | 1991 |  |
| **[3]** | 102 | 12 | **ஆமில்டன்**, நியூசிலாந்து | செட்டோன் அரங்கம் | 1991 |  |
| **[4]** | 137 | 18 | கொழும்பு, இலங்கை | எசு.எசு.சி அரங்கம் | 1992 |  |
| **[5]** | 128 | 29 | அராரே, சிம்பாப்வே | அராரே விளையாட்டு கழகம் | 1994 |  |
| **[6]** | 127 | 33 | **டுனேடின்**, நியூசிலாந்து | கெய்ர்ஸ்ப்ரூக் அரங்கம் | 1995 |  |
| **[7]** | 143 | 38 | மெல்பேர்ண், ஆத்திரேலியா | மெல்போர்ன் துடுப்பாட்ட மைதானம் | 1995 |  |
# அசங்க குருசிங்க

## சாதனைகளும் அடைவுகளும்

### ஒருநாள் பன்னாட்டுத் துடுப்பாட்ட போட்டியில் 100 ஓட்ட சாதனை

| ▼ | ஓட்டம் | போட்டி | எதிரணி | நகரம் / நாடு | இடம் | திகதி |
| --- | --- | --- | --- | --- | --- | --- |
| **[1]** | 117* | 91 | சார்ஜா, அமீரகம் | சார்ஜா துடுப்பாட்ட சங்க அரங்கம் | 1994 |  |
| **[2]** | 108 | 106 | ஆக்லன்ட், நியூசிலாந்து | ஈடன் பார்க் அரங்கம் | 1995 | } |
# திருவிதாங்கோடு அரப்பள்ளி

**திருவிதாங்கோடு அரப்பள்ளி** (Thiruvithamcode Arappally) என்றழைக்கப்படும் **புனித மேரி பாரம்பரிய ஆலயமானது** இயேசுவின் பன்னிரண்டு சீடர்களில் ஒருவரான புனித தோமையாரால் கி.பி. 63 ம் ஆண்டில் கட்டப்பட்டதாகும். இது தமிழகத்தின் முதல் கிறித்தவ தேவாலயமாகும். உலகில் அழிவுறாத நிலையில் இருக்கும் பழமையான கிறித்தவ தேவாலயமாக கருதப்படுகிறது.  
இவ் ஆலயம் கன்னியாகுமரி மாவட்டத்திலுள்ள திருவிதாங்கோடு என்ற ஊரில் மணிக்கிராமம் என்ற இடத்தில் அமைந்துள்ளது. மாவட்ட தலைநகரான நாகர்கோவிலில் இருந்து சுமார் 20 கட்டை (கிலோ மீட்டர்) தூரத்திலும் தக்கலையிலிருந்து 2 கட்டைத் தூரத்திலும் இவ்விடம் அமையப்பெற்றுள்ளது. *தோமையார் கோவில்* என்று உள்ளூரில் அழைக்கப்படும் இக்கோவில் தற்போது **மலங்கரா பாரம்பரிய சிரியன் திருச்சபை**யின் கட்டுப்பாட்டில் இருக்கின்றது. 16, டிசம்பர், 2007 நாளை கிழக்கு கத்தோலிக்கர்களும் மலங்கரா Metropolitan Baselios Mar Thoma Didymos I ஆகியோரும் இவ்விடத்தை புனித தோமையார் சர்வதேச வழிபாட்டு நிலையமாக அறிவித்துள்ளார்கள்..
# திருவிதாங்கோடு அரப்பள்ளி

## வரலாறு

புனித தோமையார் இன்றைய கேரளத்தின் கொடுங்கல்லூரில் கடல் மார்கமாக கி.பி 52 இல் வந்திறங்கினார். புனித தோமையார் இந்தியாவில் சுமார் பதினேழு வருடங்கள் போதித்துள்ளார். இதில் நான்கு வருடங்கள் சிந்துவிலும், ஆறு வருடங்கள் மலபாரிலும், ஏழு வருடங்கள் மைலாபூரிலும் கிறித்துவைப்பற்றி போதித்தார். இவர் மலபாரில் போதித்த போது அங்கு பிராமணர்கள் தண்ணீரை வான் நோக்கி தெளித்து பூசை செய்வதை பார்த்ததாகவும் தானும் அவர்கள் அருகில் போய் தண்ணீரை வான் நோக்கி தெளித்து செபித்ததாகவும், அப்போது அத்தண்ணீர் வாணத்தில் அப்படியே தொங்கிக்கொண்டே இருந்ததாகவும் மரபு வழி செய்திகள் வழங்கப்படுகின்றன. இதை பார்த்த பிராமணர்கள் திருமுழுக்குப் பெற்று கிறிஸ்தவர்களாக மாறினார்கள் என்று கூறப்படுகிறது. இதுதான் புனித தோமையர் செய்த முதல் அற்புதமாகும்.
# திருவிதாங்கோடு அரப்பள்ளி

## ஏழரை ஆலயங்கள்

இதை தொடர்ந்து தோமையார் பலரை கிறிஸ்தவர்கள் ஆக்கியதோடு ஏழு ஆலயங்களையும் நிறுவினார்.
- கொடுங்கல்லூர்
- கொல்லம்
- நிரணம்
- நிலைக்கல்
- கொக்கமங்கலம்
- கோட்டக்காயல்
- பழையூர்
- திருவிதாங்கோடு அரப்பள்ளி
இதில் திருவிதாங்கோட்டு பள்ளிக்கு அரப்பள்ளி மதிப்பும் மற்றப் பள்ளிகளுக்கு ஒரு மதிப்பும் கொடுக்கப்பட்டது.
# திருவிதாங்கோடு அரப்பள்ளி

## ஆலய அமைப்பு

திருவிதாங்கோடு அரப்பள்ளி 45 அடி நீளமும், 15 அடி வீதியும், 10 அடி உயரமும் கொண்டது. முற்றிலும் கருங்கல்லால் கட்டப்பட்டது. போத்துக்கீசியர்கள் பரிசாக கொடுத்த செப பீடமும், தூபக்கிண்ணமும் ஆலயத்தில் உள்ளது. மேலும் திருமுழுக்கு தொட்டி, கல்தூணில் விளக்கு, ஓவியங்கள், நற்கருணை பேழை ஆகியவையும் உள்ளன. ஒரு பெரிய சிலுவையும் முன்பக்க வாசலில் புனித பேதுரு, புனித பவுல் ஆகியோரின் உருவங்களும் கல்லில் செதுக்கப்பட்டுள்ளது.
# திருவிதாங்கோடு அரப்பள்ளி

## திருவிழா

இங்கு பங்குனி மாதம் 3 ம் நாள் நடைபெறும் புனித தோமையார் திருநாளில் கொடுக்கப்படும் காணிக்கை அப்பத்தை அனைத்து சமயத்தினரும் பாகுபாடு இல்லாமல் வாங்கி செல்வது மதநல்லிணக்கத்திற்கு எடுத்துக்காட்டாக விளங்குகின்றது. வரலாற்றுச் சிறப்புமிக்க இவ்வாலயம் உலக புண்ணிய தலங்களில் ஒன்றாக கருதப்படுகிறது.
# திருவிதாங்கோடு அரப்பள்ளி

## எண்ணை

புனித தோமையாரின் கைப்பட்ட தேவாலத்தின் அணையா விளக்கின் எண்ணை மிகவும் மதிப்புமிக்கதாக கருதப்படுகிறது. அதை பலரும் வீடுகளுக்கு வாங்கிச் சென்று பயன்படுத்துகின்றனர். இவ்வெண்ணையை பயன்படுத்துவதால் குழந்தைப்பேறு கிடைப்பதாகவும், பல நோய்கள் குணமடைவதாகவும் பக்தர்கள் தெரிவிக்கின்றனர்.
# திருவிதாங்கோடு அரப்பள்ளி

## சவேரியார் கட்டின கோவில்

இவ்வாலயத்தின் அருகில் புனித சவேரியார் கட்டிய விண்ணேற்பு மாதா ஆலயம் அமைந்துள்ளது.
# பழங்களின் பல்வகைமை

மகரந்தச்சேர்க்கையின் பின் பூக்களின் சூலகம் பழமாக மாறுகிறது. சூலகத்தின் சுவர் சுற்றுக்கனியமாகவும் முதிர்ந்த சூல்வித்து வித்தாகவும் மாறுகிறது. இந்த மாற்றங்களின் அடிப்படையில் பழங்கள் வகைப்படுத்தப்படுவது பழங்களின் பல்வகைமையாகும்.  
இந்த அடிப்படையில் பழங்கள் மூன்று வகைப்படும்.  
1. தனிப் பழம்
1. திறள் பழம்
1. கூட்டுப் பழம்
# பழங்களின் பல்வகைமை

## தனிப்பழம்

தனிப்பூவிலிருந்து தோன்றும் பழங்கள் தனிப்பழங்களாகும். சுற்றுக்கனியத்தின் இயல்புக்கேற்ப தனிப்பழங்களை சதைப்பழம், உலர்பழம் என இருவகைப்படுத்தலாம்.
# பழங்களின் பல்வகைமை

## தனிப்பழம்

### தனிச் சதைப்பழம்

இவை தனிப்பழங்களாகும். சுற்றுக்கனியம் சதை கொண்டதாக அல்லது நாருள்ளதாகக் காணப்படும்.  
எ.கா: தேங்காய்,மா, தக்காளி, கொய்யா, அப்பிள், தோடை, பூசணி முதலானவை
# பழங்களின் பல்வகைமை

## தனிப்பழம்

### தனி உலர் பழம்

இவை தனிப்பழங்களாகும். சுற்றுக்கனியம் சதைப்பற்றுக் குறைந்ததாகக் காணப்படும்.இதனால் பரம்பலடையும் போது உலர்ந்த நிலையில் காணப்படும்.  
எ.கா: அவரை,வெண்டி, சோளம், கோதுமை, நெல், மரமுந்திரி, எருக்கு முதலானவை.
# பழங்களின் பல்வகைமை

## திரள் பழம்

ஒரு தனிப் பூவிலிருந்து ஒன்றுக்கு மேற்பட்ட பழங்கள் ஒன்று திரண்ட நிலையில் உருவாகுதல் திரள் பழங்கள் எனப்படும்.  
எ.கா: சீதாப்பழம்,அன்னமுன்னா, ஸ்ரோபெரி, தாழை, அலறி முதலானவை
# பழங்களின் பல்வகைமை

## கூட்டுப்பழம்

பூந்துணரிலிருந்து பழங்கள் ஒன்றிணைந்து உருவாகுதல் கூட்டுப்பழங்கள் ஆகும்.  
எ.கா: அன்னாசி,பலா, ஈரப்பலா முதலானவை
# தமிழ்நாடு மக்களவைத் தேர்தல் பொறுப்பு அலுவலர்கள்

தமிழ்நாட்டில் மக்களவைத் தொகுதி ஒவ்வொன்றுக்கும் குறிப்பிட்ட மாவட்ட ஆட்சித்தலைவர்கள் அல்லது மாவட்ட வருவாய் அலுவலர்கள் அல்லது இந்த நிலையிலுள்ளவர்கள் தேர்தல் பொறுப்பு அலுவலர்களாக செயல்படுகின்றனர். தமிழ்நாட்டிலுள்ள 39 மக்களவைத் தொகுதிக்கான தேர்தல் பொறுப்பு அலுவலர்களின் பட்டியல் இது.  
| வ.எண். | மக்களவைத் தொகுதியின் பெயர் | தேர்தல் பொறுப்பு அலுவலர் |  |
| --- | --- | --- | --- |
| 1 | திருவள்ளூர் (தனி) | மாவட்ட ஆட்சித்தலைவர், திருவள்ளூர். |  |
| 2 | சென்னை வடக்கு | மாவட்ட ஆட்சித்தலைவர்,சென்னை. |  |
| 3 | சென்னை தெற்கு | இணை ஆணையாளர் (கல்வி) , சென்னை மாநகராட்சி, சென்னை. |  |
| 4 | சென்னை மத்தி | ஆணையாளர், சென்னை மாநகராட்சி, சென்னை. |  |
| 5 | திருப்பெரும்புதூர் | மாவட்ட ஆட்சித்தலைவர், காஞ்சிபுரம். |  |
| 6 | காஞ்சிபுரம் (தனி) | மாவட்ட வருவாய் அலுவலர், திருவள்ளூர் |  |
| 7 | அரக்கோணம் | மாவட்ட வருவாய் அலுவலர், வேலூர் |  |
| 8 | வேலூர் | மாவட்ட ஆட்சித்தலைவர், வேலூர் |  |
| 9 | கிருஷ்ணகிரி | மாவட்ட ஆட்சித்தலைவர், கிருஷ்ணகிரி |  |
| 10 | தர்மபுரி | மாவட்ட ஆட்சித்தலைவர், தர்மபுரி |  |
| 11 | திருவண்ணாமலை | மாவட்ட ஆட்சித்தலைவர், திருவண்ணாமலை |  |
| 12 | ஆரணி | மாவட்ட வருவாய் அலுவலர், திருவண்ணாமலை |  |
| 13 | விழுப்புரம் (தனி) | மாவட்ட ஆட்சித்தலைவர், விழுப்புரம் |  |
| 14 | கள்ளக்குறிச்சி | மாவட்ட வருவாய் அலுவலர், விழுப்புரம் |  |
| 15 | சேலம் | மாவட்ட ஆட்சித்தலைவர், சேலம் |  |
| 16 | நாமக்கல் | மாவட்ட ஆட்சித்தலைவர், நாமக்கல் |  |
| 17 | ஈரோடு | மாவட்ட ஆட்சித்தலைவர், ஈரோடு |  |
| 18 | திருப்பூர் | மாவட்ட வருவாய் அலுவலர், ஈரோடு |  |
| 19 | நீலகிரி (தனி) | மாவட்ட ஆட்சித்தலைவர், நீலகிரி (அலுவலகம்:உதகமண்டலம்) |  |
| 20 | கோயம்புத்தூர் | மாவட்ட ஆட்சித்தலைவர், கோயம்புத்தூர் |  |
| 21 | பொள்ளாச்சி | மாவட்ட வருவாய் அலுவலர், கோயம்புத்தூர் |  |
| 22 | திண்டுக்கல | மாவட்ட ஆட்சித்தலைவர், திண்டுக்கல் |  |
| 23 | கரூர் | மாவட்ட ஆட்சித்தலைவர், கரூர் |  |
| 24 | திருச்சிராப்பள்ளி | மாவட்ட ஆட்சித்தலைவர், திருச்சிராப்பள்ளி |  |
| 25 | பெரம்பலூர் | மாவட்ட ஆட்சித்தலைவர், பெரம்பலூர் |  |
| 26 | கடலூர் | மாவட்ட ஆட்சித்தலைவர், கடலூர் |  |
| 27 | சிதம்பரம் (தனி) | மாவட்ட ஆட்சித்தலைவர், அரியலூர் |  |
| 28 | மயிலாடுதுறை | மாவட்ட ஆட்சித்தலைவர், நாகப்பட்டினம் |  |
| 29 | நாகப்பட்டினம் (தனி) | மாவட்ட ஆட்சித்தலைவர், திருவாரூர் |  |
| 30 | தஞ்சாவூர் | மாவட்ட ஆட்சித்தலைவர், தஞ்சாவூர் |  |
| 31 | சிவகங்கை | மாவட்ட ஆட்சித்தலைவர், சிவகங்கை |  |
| 32 | மதுரை | மாவட்ட ஆட்சித்தலைவர், மதுரை |  |
| 33 | தேனி | மாவட்ட ஆட்சித்தலைவர், தேனி |  |
| 34 | விருதுநகர் | மாவட்ட ஆட்சித்தலைவர், விருதுநகர் |  |
| 35 | இராமநாதபுரம் | மாவட்ட ஆட்சித்தலைவர், இராமநாதபுரம் |  |
| 36 | தூத்துக்குடி | மாவட்ட ஆட்சித்தலைவர், தூத்துக்குடி |  |
| 37 | தென்காசி (தனி) | மாவட்ட வருவாய் அலுவலர், திருநெல்வேலி |  |
| 38 | திருநெல்வேலி | மாவட்ட ஆட்சித்தலைவர், திருநெல்வேலி |  |
| 39 | கன்னியாகுமரி | மாவட்ட ஆட்சித்தலைவர், கன்னியாகுமரி (அலுவலகம்:நாகர்கோவில்) | } |
# ஐந்திரம் (இலக்கண நூல்)

**ஐந்திரம்** என்பது ஆசீவர்கள் காலத்து அறிவியல் நூல். இந்த நூல் பற்றிய மேற்கோள் குறிப்புகள் எதுவும் தொல்காப்பியத்தில் இருக்கிறது. தமிழில் அகத்தியம் பற்றிய குறிப்புகள் தமிழ்நூல்களில் உள்ளது. ஐந்திரம் என்னும் நூல் இந்திரனால் செய்யப்பட்டது என்பர். தமிழ் இலக்கண நூலாகத் தொல்காப்பியம் கிடைத்துள்ளது.  
பாணினியத்துக்கு முந்துநூலாகக் கண்டறியப்பட்டுள்ள வடமொழி இலக்கண நூல்கள் 13. அவற்றில் ஐந்திரம் பற்றிய குறிப்புகள் வடமொழி நூல்களில் இல்லை. தொல்காப்பிய நூலுக்குத் தரப்பட்டுள்ள பனம்பாரனாரின் பாயிரம் ஆகும். இதில் 'ஐந்திரம் நிறைந்த தொல்காப்பியன்' என்று பனம்பாரனார் குறிப்பிட்டுள்ளார்.  
ஐந்திரம் பற்றிய பர்னல் ஆய்வு தொல்காப்பியம் பாணினியின் காலத்துக்கு முந்தியது என்பதைக் காட்டுகிறது.  
பாணினியின் காலம் கி.மு. எட்டாம் நூற்றாண்டு என்று கணிக்கப்பட்டாலும், கி.மு. நான்காம் நூற்றாண்டு என்று பலரும் கூறிவருகின்றனர். இந்தப் பாணினிக்கு முந்துநூலாக இருந்த 13 நூல்களில் முதலாவதாகக் கருதப்படும் ஐந்திரம் மிகப் பழமையானது என்பது தெளிவு. தொல்காப்பியர் காலத்தில் பாணினியம் இல்லை. ஐந்திரம் என்னும் நூல்தான் இருந்தது. பனம்பாரனாரின் பாயிரத்தில் உள்ளபடி தொல்காப்பியர் 'முந்துநூல்' கண்டவர். அதாவது அகத்தியத்தில் ஆழங்கால் பட்டவர். அத்துடன் ஐந்திர இலக்கண அறிவும் நிரம்பியவர். எனவே ஐந்திரம் என்னும் நூலும், தொல்காப்பியமும் சற்றேறக் குறைய சமகாலத்தவை எனக் கொள்ளத் தக்கவை. (கி.மு. எட்டாம் நூற்றாண்டு)
# ஐந்திரம் (இலக்கண நூல்)

### மாற்றுக்கருத்துகள்

கணபதி ஸ்தபதி இந்நூலை தொகுத்து வெளியிட்டுள்ளார். இந்திரன் பெயரை கூறிய திருவள்ளுவரும், ஐந்திரம் இந்திரனால் எழுதப்பட்டது எனக் கூறவில்லை. ஆனால் சிலப்பதிகாரம் (கி.பி முதல் நூற்றாண்டு) "விண்ணவர் கோமான் விழுநூல்"எனக்கூறுகிறது. இதனை இந்திரனால் எழுதப்பட்டது என்றும், இந்திரன் வழிவந்தவர்களால் எழுதப்பட்டது எனவும் கூறலாம் ஐந்திரம் எனக்கூறி சில காலக்கணக்குகளைக் கூறுபவர் கி.பி 5 ஆம் நூற்றாண்டில். வாழ்ந்த ஆரியபட்டரே. அதாவது வடமொழி எழுத்தாளர்களில் இவரே முதன்முதலில் ஐந்திரம் என்ற பெயரைக் கூறுகிறார்.
# பனம்பாரனார்

**பனம்பாரனார்** தொல்காப்பிய நூலுக்குப் பாயிரம் தந்துள்ள புலவர் ஆவார். தொல்காப்பியருக்குச் சமகாலத்தவர். தொல்காப்பியரும் பனம்பாரனாரும் ஒருசாலை மாணாக்கர் என்றும் கூறப்படுகிறது. பனம்பாரம் என்னும் ஊரின் இருப்பிடம் பற்றிப் பல்வேறு கருத்துகள் நிலவிவருகின்றன.இருப்பினும் இவர் தூத்துக்குடி மாவட்டம் சாத்தான்குளம் அருகே உள்ள தற்போதைய பன்னம்பாறை என்னும் ஊரைச்சேர்ந்தவர் என்ற கருத்து ஆய்வாளர்களிடையே நிலவுகிறது.
# பனம்பாரனார்

## தொல்காப்பிய சிறப்புப் பாயிரம்

<poem>  
</poem>
# பனம்பாரனார்

## பனம்பாரனார் சொல்லும் செய்திகள்

### தமிழ்கூறு நல்லுலகம்

:வடக்கில் வேங்கடமலைக்கும், தெற்கில் குமரிமுனைக்கும் இடையில் பரந்துகிடப்பது.
# பனம்பாரனார்

## பனம்பாரனார் சொல்லும் செய்திகள்

### தொல்காப்பியத்துக்கு முதல்

:தமிழ் கூறு நல்லுலகத்தில் நிலவிவந்த வழக்கு மொழியும், செய்யுள் மொழியும்.
# பனம்பாரனார்

## பனம்பாரனார் சொல்லும் செய்திகள்

### தொல்காப்பியர் ஆராய்ந்து பார்த்தது

1. தமிழ் நூல்கள் பயன்படுத்திய எழுத்து
1. பேச்சிலும் எழுதப்பட்ட நூலிலும் அமைந்திருந்த சொல்லமைதி
1. பேச்சும் நூலும் உணர்த்திய பொருளமைதி
# பனம்பாரனார்

## பனம்பாரனார் சொல்லும் செய்திகள்

### செந்தமிழ் இயற்கை சிவணிய நிலம்

:செந்தமிழ் இயல்பாகப் பேசப்படும் நிலத்துக்கு அண்மையதாய்ப் பொருந்தியிருக்கும் நிலத்தில் நிலவிவந்த தமிழும் தொல்காப்பியரால் ஆராயப்பட்டது.
# பனம்பாரனார்

## பனம்பாரனார் சொல்லும் செய்திகள்

### முந்துநூல்

:தொல்காப்பியருக்கு முன் தோன்றி நிலவிவந்த இலக்கண, இலக்கியங்கள். இவற்றைத் தொல்காப்பியர் கண்டறிந்தார். அவற்றை முறைப்படுத்தி எண்ணிப் பார்த்தார்.
# பனம்பாரனார்

## பனம்பாரனார் சொல்லும் செய்திகள்

### புலம்

:மொழிப்புலம். Field of the Language. தொல்காப்பியர் மொழிப்புலம் தொகுத்துத் தந்தார்.
:* போக்கு = மனம் போன போக்கு, குற்றம்
:* பனுவல் = (பன் = பஞ்சு, பனுவல் = பஞ்சை நூலாக்கி ஆடை நெய்வது) நூல் - இது எழுத்து என்னும் பஞ்சைச் சொல் என்னும் நூலாக்கிப், பொருள் என்னும் ஆடையாக்கிக் கொள்வது. நூல் - ஆகுபெயர்.
:மனம் போன போக்கில் எழுதாமல், மொழியமைதியைத் தழுவியே பனுவல் செய்தார்.
# பனம்பாரனார்

## பனம்பாரனார் சொல்லும் செய்திகள்

### அரங்கேற்றம்

நிலந்தரு திருவிற் பாண்டியன் அவையில் (தமிழ்ச்சங்கத்தில்) அரங்கேற்றப்பட்டது.
# பனம்பாரனார்

## பனம்பாரனார் சொல்லும் செய்திகள்

### தமிழவைத் தலைமை

தொல்காப்பியர் தொல்காப்பியத்தை அரங்கேற்றியபோது அவைக்குத் தலைமை தாங்கியவர் அதங்கோட்டாசான் (அதங்கோட்டு ஆசான்). இவரது நாவில் அறநெறி கரைந்த சொல் வெளிப்படும். இவர் நான்மறை முற்றக் கற்றவர். அரங்கேற்றத்தின்போது இவர் சில அரில்களை(ஐயங்களை) எழுப்பினார். அவற்றைத் தொல்காப்பியர் போக்கினார். பின்னரே தொல்காப்பியம் அரங்கேறியது.
# பனம்பாரனார்

## பனம்பாரனார் சொல்லும் செய்திகள்

### மயங்கா மரபின் எழுத்துமுறை

அதங்கோட்டாசானுக்கு எழுந்த ஐயங்கள் எழுத்து எழுத்துமுறை வைப்பில் எனப் பனம்பாரனார் குறிப்பிடுகிறார். தொல்காப்பியர் தனது நூலில் முந்தைய நூல்களின் அதாவது முந்துநூல்களில் தமிழ் எழுத்துகள் மயங்கா மரபில் தன் நூலில் காட்டப்பட்டுள்ளதை எடுத்துக்காட்டித் தெளிவுபடுத்தினார்.
# பனம்பாரனார்

## பனம்பாரனார் சொல்லும் செய்திகள்

### ஐந்திரம்

தொல்காப்பியர் ஐந்திரம் என்பது தமிழர் பல ஆண்டுகள் ஆய்ந்து உணர்ந்த (நிலா, கோள், விண்மீன்,ஓகம் மற்றும் கரணங்கள்) ஆகிய ஐந்தின் திரன்பற்றிய நூட்களாகும்.
# பனம்பாரனார்

## பனம்பாரனார் சொல்லும் செய்திகள்

### தொல்காப்பியன் பெயர் பற்றி

தொல்காப்பியர் என்னும் பெயர் தொல் (பழைய) + காப்பியம் (காவியம்) என்று பிரியும். காவியம் என்பது வட மொழிச் சொல். கவி என்ற பெயர்ச் சொல்லில் பிறந்த தத்திதாந்த வடிவம். மாற்றுக் கருத்தாகத்
தொல்காப்பியர் தமிழின் தொன்மைக் காப்பை இயம்பும் (தொல்காப்பியம்) தொல்காப்பியன் என அரங்கேற்ற அவையில் தனது செயலை விளக்கும் காரணப்பெயரைத் தானே தோற்றுவித்துக்கொண்டார் என ஒரு சிலர் கூறி வருகின்றனர்.
# பனம்பாரனார்

## பனம்பாரனார் சொல்லும் செய்திகள்

### படிமையோன்

தொல்காப்பியர் தமிழின் பல்வகைப் புகழைத் தன் தொல்காப்பியத்தில் நிலைநிறுத்திக் காட்டியுள்ளார் என்று பனம்பாரனார் குறிப்பிடுகிறார். இவரது கூற்று தமிழின் புகழைப் படிமையாக்கிய படிமையோன் என்றும் பொருள்படுமாறு அமைந்துள்ளது. படிமையோன் என்பதற்குப் படிமையாகிய தவக்கோலம் பூண்டவர் என்றும் பொருள் காண்கின்றனர்.
# பனம்பாரனார்

## குறுந்தொகைப் பாடல் ஆசிரியர்

குறுந்தொகை 52-ஆம் பாடலைப் பாடியவர் ஒரு பனம்பாரனார். இவர் தொல்காப்பியப் பாயிரம் பாடிய பனம்பாரனாருக்குக் காலத்தால் பிற்பட்டவர்.
# பனம்பாரனார்

## குறுந்தொகைப் பாடல் ஆசிரியர்

### குறுந்தொகை 52 ஆம் பாடல்

**பன்னம்பாறை** (*Pannamparai*), இந்தியாவின் தமிழ்நாடு மாநிலத்தில் அமைந்துள்ள தூத்துக்குடி மாவட்டத்தில் உள்ள சாத்தான்குளம் வட்டத்தில் இருக்கும் ஒரு வருவாய் கிராமம் ஆகும். சாத்தான்குளத்திலிருந்து 4கி.மீ. தொலைவில் திருச்செந்தூர் செல்லும் வழியில் இவ்வூர் அமைந்துள்ளது.
# பனம்பாரனார்

## பன்னம்பாறை நில அமைப்பு

- இயற்கையோடு இயைந்த குறிஞ்சி நிலத்தின் பாறை மற்றும் விவசாயத்திற்கான மருத நிலத்தின் தன்மையைக் கொண்டுள்ளது இவ்வூர்.
- அழகிய நீரோடைகள் மற்றும் குளங்களைக் கொண்டுள்ளது.  
இவ்வூரின் வடக்கில் காணப்படும் பழுப்பேறிய அடுக்குப்பாறைகள், சரளைக்கற்கள்,சுமார் ஐந்து இலட்சம் ஆண்டுகளுக்கு முன் நிலவிய பெருமழைக்காலத்தில் தோன்றியதாகும். மணல் என்பது உடைந்த பாறைத் துண்டுகளையும், இயற்கைக் கனிமங்களையும் கொண்டிருக்கும். செம்மண்பாறை,சுண்ணாம்புப்பாறை,அடுத்து லேசானபாறை காணப்பட்டால் அவ்விடத்தில் நீர்வளம் மிகுந்திருக்கும் என்பது தமிழனின் அறிவியல் கண்டுபிடிப்பு ஆகும். முற்காலத்தில் கடுமையான பாறைப்பகுதியில் குடியேற்றங்கள் அவ்விதத்திலே நிகழ்ந்துள்ளன.
# பனம்பாரனார்

## மக்கள் வகைப்பாடு

இந்திய 2001 மக்கள் தொகை கணக்கெடுப்பின்படி 2,615 மக்கள் இங்கு வசிக்கின்றார்கள். 2011-ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 2615 ஆகும். இவர்களில் பெண்கள் 1405 பேரும் ஆண்கள் 1210 பேரும் உள்ளனர். மேலும் இந்த கிராமத்தில் அதிக அளவில் காணப்படுவது இளைஞர்களே என்பது இதன் தனி சிறப்பு. 61% மக்கள் 18 வயது முதல் 35 வயதிற்குள் காணப்படுகின்றனர். 72% மக்கள் படிப்பறிவினைக் கொண்டுள்ளனர். 1996 வரை 86% விவசாயிகளைக் கொண்ட கிராமம் அதன் பின்பு அந்தப் பெருமையைப் படிப்படியாய் இழந்து வருகின்றது. தற்போது வெறும் 14% மக்களே விவசாயத்தில் முழு ஈடுபாடு கொண்டு அந்தத் தொழிலை மேற்கொண்டு வருகின்றனர்.
# பனம்பாரனார்

## சிற்றூர்கள்

இந்த ஊராட்சியில் அமைந்துள்ள சிற்றூர்களின் பட்டியல்:
1. கிழக்கு பன்னம்பாறை (தற்போது மக்கள் இங்கு வசிக்கவில்லை, இடிந்த நிலையில் வீடுகள் மட்டுமே உள்ளன)
1. பன்னம்பாறை (வேதகோவில் தெரு / அழகேசன் தெரு / அம்பேத்கர் தெரு / இந்திரா காலனி)
1. வள்ளியம்மாள்புரம் பன்னம்பாறை
1. புதுக்கிணறு பன்னம்பாறை
1. வடக்கு பன்னம்பாறை
1. தெற்கு பன்னம்பாறை
1. நகனை பன்னம்பாறை
1. வடலிவிளை பன்னம்பாறை
# அசல் ஏரி

**அசல் ஏரி** (*Lake Assal*) மத்திய சிபூட்டியில் உள்ள ஒரு எரிமலை கிண்ணக்குழி ஏரி, தஞ்சோரா பகுதியின் தெற்கு எல்லையில் டானிக்கில் பாலைவனத்தில் அமைந்துள்ளது. இவ் ஏரியானது சிபூட்டி நாட்டின் தலைநகரான சிபூட்டி நகரில் இருந்து மேற்கே 120 கி.மீ துரத்தில் அமைந்துள்ளது. அசல் ஏரி கடல் மட்டத்தில் இருந்து 155 மீ. கீழே அமைந்துள்ளது, ஆகையால் இதுவே ஆபிரிக்க கண்டத்தில் மிகவும் தாழ்வான பகுதியாகும். இதன் நீளம் 19 கி.மீ. அகலம் 7 கி.மீ.,நீரேந்து பிரதேசம் 900 கி.மீ2 ஆகும்.அசல் ஏரி உலகிலையே அதிகூடிய உப்புத்தன்மை கூடியதாக காணப்படுகிறது. இதன் உப்புத்தன்மை 40% ஆகும்.
# அசல் ஏரி

## புகைப்படங்கள்

<>  
</>
# பிரண்டன் குருப்பு

**தொன் பிரண்டன் பிரியந்த குருப்பு** (Don Sardha Brendon Priyantha Kuruppu, பிறப்பு: ஏப்ரல் 22, 1962), இலங்கை அணியின் முன்னாள் வலது கை துடுப்பாட்டக்காரர், குச்சக்காப்பாளர். இவர் நான்கு தேர்வுத் துடுப்பாட்டப் போட்டிகளிலும் 54 ஒருநாள் பன்னாட்டுத் துடுப்பாட்டப் போட்டிகளிலும் கலந்து கொண்டுள்ளார். இலங்கைக்கு சர்வதேச தேர்வு அந்தஸ்து கிடைத்ததையடுத்து ஆரம்ப தேர்வு போட்டிகளில் இவர் விளையாடியுள்ளார்.
# பான் முனை சண்டை

**பான் முனை சண்டை** (*Battle of Cape Bon*) என்பது இரண்டாம் உலகப் போரின் வடக்கு ஆப்பிரிக்கப் போர் முனையில் நிகழ்ந்த ஒரு கடற்படைச் சண்டை. நடுநிலக்கடலில் நடந்த இச்சண்டையில் இத்தாலியின் இரு குரூசர் ரக கப்பல்களை நேச நாட்டுப் போர்க்கப்பல்கள் மூழ்கடித்தன.  
வடக்கு ஆப்பிரிக்கப் போர் முனையில் மேற்குப் பாலைவனப் போர்த்தொடர் நடந்து கொண்டிருந்த போது, இரு தரப்பினருக்கும் நடுநிலக்கடல் வழியாக தளவாடங்கள் அனுப்பப்பட்டன. எனவே நடுநிலக்கடலைக் கட்டுப்பட்டுத்த இத்தாலியக் கடற்படைக்கும் பிரிட்டானியக் கடற்படைக்கும் கடும் சண்டை நிகழ்ந்து வந்தது. நடுநிலக்கடலில் அமைந்துள்ள மால்டா தீவு தளத்திலிருந்து இத்தாலிய சரக்குக் கப்பல் கூட்டங்களை பிரிட்டானியக் கடற்படையும் வான்படையும் தாக்கி வந்தன. பிரிட்டானியக் கடற்படையின் இன்னொரு பிரிவு அலெக்சாந்திரியா துறைமுகத்திலிருந்து அச்சு நாட்டுக் கடற்படையினைத் தாக்கி வந்தது. டிசம்பர் 1941ல் அலெக்சாந்திரியா கடற்படைப் பிரிவில் சேர மூன்று பிரிட்டானிய டெஸ்டிராயர் ரக போர்க் கப்பல்களும் ஒரு டச்சு டெஸ்டிராயர் கப்பலும் நடுநிலக்கடல் வழியாக அனுப்பப்பட்டன. அதே நேரம் இத்தாலியிலிருந்து திரிப்பொலிக்கு வானூர்தி எரிபொருளை ஏற்றிக் கொண்டு இத்தாலிய குரூசர் ரக போர்க்கப்பல்களான ஆல்பெர்ட்டொ டி கிசானோ, அல்பெரிக்கொ டி பார்பியானோ இரண்டும் கிளம்பின. அதனை வழிமறித்து மூழ்கடிக்க பிரிட்டானிய கடற்படைப் பிரிவுக்கு உத்தரவிடப்பட்டது. டிசம்பர் 13, 1941ல் துனிசியாவின் பான் முனை (Cape Bon) அருகில் இக்கப்பல்களைத் நேச நாட்டு டெஸ்டிராயர்கள் தாக்கின. ஐந்தே நிமிடம் நடைபெற்ற இத்தாக்குதலில் இரு இத்தாலிய குரூசர் கப்பல்களும் மூழ்கடிக்கப்பட்டன. இத்தாலியக் கப்பல்களின் தளத்தில் அடுக்கப்பட்டிருந்த எரிபொருள் பீப்பாய்கள் தீப்பற்றிக் கொண்டதால், அக்கப்பல்கள் விரைவில் வெடித்து சிதறின. இதனால் அவற்றில் இருந்த இத்தாலிய மாலுமிகளிடையே பெரும் உயிரிழப்பு ஏற்பட்டது.
# கை டி அல்விஸ்

**ரொனால்ட் கை டி அல்விஸ்** (*Ronald Guy de Alwis*, பிப்ரவரி 15, 1959 - சனவரி 12, 2013), இலங்கை அணியின் முன்னாள் குச்சக்காப்பாளர். வலது கை துடுப்பாட்டக்காரர், இவர் 11 தேர்வுத் துடுப்பாட்டப் போட்டிகளிலும் 31 ஒருநாள் பன்னாட்டுத் துடுப்பாட்டப் போட்டிகளிலும் கலந்து கொண்டுள்ளார். இலங்கைக்கு சர்வதேச தேர்வு அந்தஸ்து கிடைத்ததையடுத்து 1983 - 1988 ஆண்டுகளுக்கு இடைப்பட்ட காலத்தில் இலங்கைத் தேசிய அணியில் இவரின் பங்களிப்பு இடம் பெற்றது.  
கை டி அல்விஸ் இங்கிலாந்தில் இடம்பெற்ற 1983 உலகக் கோப்பை போட்டிகளில் குச்சக்காப்பாளராகப் பங்கு பற்றினார். 1987 ஆம் ஆண்டில் ஹோபார்ட் நகரில் இலங்கை விளையாடிய முதலாவது தேர்வுப் போட்டியில் பங்கு பற்றினார். இவர் இறப்பதற்கு சில ஆண்டுகளுக்கு முன்னர் பெண்களுக்கான இலங்கை துடுப்பாட்ட அணிப் பயிற்சியாளராகப் பணியாற்றினார். 1976 முதல் 1979 வரை கொழும்பு புனித தோமையர் கல்லூரி அணிக்காகவும், பின்னர் கொழும்பு சிங்களவர் விளையாட்டுக் கழகத்திற்காகவும் போட்டிகளில் பங்கேற்றார்.  
கை டி அல்விஸ் 2012 நவம்பரில் புற்றுநோயால் பாதிக்கப்பட்டு சிகிச்சை பெற்று வந்தார். சிகிச்சை பலனளிக்காமல் 2013, சனவரி 12 சனிக்கிழமை இரவு இறந்தார்.
# திருவட்டாறு ஆதிகேசவப் பெருமாள் கோவில்

**திருவட்டாறு ஆதிகேசவப் பெருமாள் கோவில்** என்பது இந்தியாவின் தமிழ்நாடு மாநிலத்தில் கன்னியாகுமரி மாவட்டத்தில் திருவட்டாறு எனும் ஊரில் அமைந்துள்ள ஒரு பழைமையான வைணவக் கோயிலாகும். இது 108 வைணவத் திருத்தலங்களுள் 76 ஆவதாக வைத்து எண்ணப்படுகிறது. மேலும் இது 13 மலைநாட்டுத் திருத்தலங்களுள் ஒன்றாகும்.
# திருவட்டாறு ஆதிகேசவப் பெருமாள் கோவில்

## திருவட்டாறு - பெயர்க்காரணம்

இந்த ஊாின் நடுவில் பள்ளி கொண்டிருக்கும் ஆதி கேசவ பெருமானின் திருவடிகளை வட்டமிட்டு பரளியாறு ஓடுவதால் இந்த ஊா் திருவட்டாறு எனும் பெயர் பெற்றது. மாராமலையில் உற்பத்தியாகி மேற்கு நோக்கி ஓடும் பறளியாறு மற்றும் வடகிழக்கு பகுதியாக ஓடும் கோதையாறும் ஒன்று சோ்ந்து மீண்டும் ஒரே ஆறாக உருவெடுக்கும் இடம் "மூவாற்று முகம்" (மூன்று + ஆறு + முகம்) எனப்படும். இவ்வாறு இறுதியில் அரபிக் கடலில் கலக்கிறது.
# திருவட்டாறு ஆதிகேசவப் பெருமாள் கோவில்

## சங்ககாலம்

நம்மாழ்வார் இவ்வூர்க் கோயில் பெருமாளை ‘வாட்டாற்றான்’ என்று குறிப்பிடுவதால் இந்த ஊரின் பழங்காலப் பெயர் வாட்டாறு என்பது தெளிவாகிறது. எனவே, சங்ககால அரசன் வாட்டாற்று எழினியாதன் இந்த ஊரினன் என்பதை உணரமுடிகிறது.
# திருவட்டாறு ஆதிகேசவப் பெருமாள் கோவில்

## கோவிலின் அமைவிடம்

கோவில், திருவட்டாறு பேருந்து நிலையத்தில் இருந்து நடந்து செல்லும் தொலைவிலேயே உள்ளது. கோவிலுக்குச் செல்லும் வழியை உணர்த்தும் அறிவிப்புப் பலகை ஒன்றும் வைக்கப்பட்டுள்ளது. கடல் மட்டத்திலிருந்து சுமார் 50 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 8°19'46.9"N, 77°15'57.6"E (அதாவது, 8.329680°N, 77.266003°E) ஆகும்.
# திருவட்டாறு ஆதிகேசவப் பெருமாள் கோவில்

## கோவிலின் சிறப்புகள்

இத்தலம் சேரநாட்டு முறையில் கட்டப்பட்டு உள்ளது. கோவிலுக்குள் நுழையும் ஆடவர் அனைவரும் இறைவனுக்கு மரியாதை தரும் பொருட்டு தங்கள் சட்டைகளைக் கழற்றியே நுழைய வேண்டும். ஆதிசேடனைப் படுக்கையாகக் கொண்டு அறிதுயிலில் ஆழ்ந்துள்ள பெருமாளின் திருமேனி 22 அடி நீளம் உடையது. இது 16,008 சாளக்கிராமக் கற்களைக் கொண்டு செய்யப்பட்ட சடுசக்கரை படிமம் என்று சொல்லப்படுகிறது. கருவறையில் மூன்று நிலைவாயில்கள் உள்ளன. திருமுகம், திருக்கரம், திருப்பாதம் எனும் 3 பகுதிகளை ஒவ்வொரு நுழை வாயிலிலும் காணலாம். திருமுக நிலைவாயிலில் அறிதுயிலில் ஆழந்துள்ள முகத்தையும் நீட்டிய இடக்கையையும் ஆதிசேடனையும் கருடாழ்வாரையும் காணலாம். திருக்கர வாயிலில் சின்முத்திரை காட்டும் வலக்கரத்தையும் சங்கு சக்கரம் உள்ளிட்ட ஐம்படையினையும் காணலாம். தரையில் தாயாருடன் கூடிய பெருமாளின் உலோகத் திருமேனியும் வைக்கப்பட்டுள்ளது. கடைசியாக திருப்பாத வாயிலில் திருப்பாதங்களையும் இருவர் பயந்து ஒளிந்திருக்கும் சிலைகளையும் காணலாம். திருமுகம், திருக்கரம், திருப்பாதம் இவற்றை இதே வரிசைக்கிரமத்தில் தரிசிப்பது இக்கோவிலின் மரபு ஆகும்.
இக்கோயிலின் பிரதான வாயில் மேற்கு நோக்கி அமைந்துள்ளது.
# திருவட்டாறு ஆதிகேசவப் பெருமாள் கோவில்

## போத்திமார்

இக்கோயிலின் இன்னொரு தனித்துவம் இங்கு இறைவனுக்குப் பூசனைகள் செய்யும் போத்திமார் ஆவர். இவர்கள் பிராமணர்கள் அல்லர். இது மட்டுமின்றி, இக்கோயிலில் பிராமணர்கள் பூசை செய்ய இயலாது என்பதும் குறிப்பிடத்தக்கது.
# திருவட்டாறு ஆதிகேசவப் பெருமாள் கோவில்

## ஒற்றைக்கல் மண்டபம்

கருவறைக்கு முன் 18 அடி சதுரமும் 3 அடி உயரமும் உள்ள ஒற்றைக் கல்லினால் எழுப்பப்பட்டது ஆகும். கி.பி. 1604 ஆம் ஆண்டு வாக்கில் இம்மண்டபம் அமைய வீரரவி ரவிமர்மன் என்ற குலசேகரப் பெருமாள் பொருளுதவி செய்தான். பெருமாள் ஒற்றைக்கல் மண்டபத்தில் எழுந்தருளியிருக்கும் வேளையில் ஒற்றைக் கல் மண்டபத்தைத் தொடக் கூடாது என்பது தொன்மரபு.
# திருவட்டாறு ஆதிகேசவப் பெருமாள் கோவில்

## கலைவடிவங்கள்

கோவிலின் வெளிப்பிரகாரம் நெடுகிலும் கையில் திருவிளக்கேந்தி நிற்கும் தீபலட்சுமிகளின் சிலை இருபுறமும் உள்ளது. பலிபீட மண்டபத்தின் இருபுறமும் ஒற்றைக் கல்லிலான பல கலைவடிவங்கள் உள்ளன. இவற்றுள் புல்லாங்குழல் ஊதும் கண்ணனின் இசையில் மயங்கி தாய்மாறிப் பால் குடிக்கும் விலங்கினக் குட்டிகளின் சிலையும் ஒன்று.
# திருவட்டாறு ஆதிகேசவப் பெருமாள் கோவில்

## கல்வெட்டுகள்

இக்கோவிலில் உள்ள கொடிக்கம்பத்தில் தமிழ்க் கல்வெட்டு ஒன்று உள்ளது. அத்தோடு கீழ்க்கண்ட அரசர்களைப் பற்றிய கல்வெட்டில் அவர்களின் ஆட்சிக்காலமும் சொல்லப்பட்டுள்ளது.
- குலசேகரப்பெருமாள் - கி.பி. 644-659
- வீரமார்த்தாண்டவர்மா - கி.பி. 510-519
- வீரகேரளவர்மா - கி.பி. 519-550
- செம்பலாதித்த வர்மா - கி.பி. 612-645
- உன்னி கேரள வர்மா - கி.பி. 734-753
# திருவட்டாறு ஆதிகேசவப் பெருமாள் கோவில்

## மங்களாசாசனம்

இத்தலத்தை நம்மாழ்வார் 11 பாடல்களால் மங்களாசாசனம் செய்துள்ளார். “உண்டு உறங்கி சாதாரண வாழக்கை வாழும் நாட்டினரோடு இருப்பதை விடுத்து இறைவனின் பாடல்களைப் பலவாறாய்ப் பாடி பழவினைப் பற்றறுத்து ஆதிகேசவன் எனும் திருப்பெயருடன் எழுந்தருளியுள்ள நாரணன் திருவடிகளை இவ்வாற்றாட்டில் வணங்கிப் பிறப்பறுப்பேன் எனும் பொருளமைந்த பாடல் இவற்றுள் ஒன்றாகும்” .
# திருவட்டாறு ஆதிகேசவப் பெருமாள் கோவில்

## முக்கிய திருவிழாக்கள்

- ஆவணித் திருவோணம் (ஓணவில்)
- ஐப்பசி, பங்குனித் திருவிழா
- தை மாதம் களப பூசை (10 நாட்கள் நடைபெறும்)
- மார்கழி மாதம் வைகுண்டஏகாதசி
# திருவட்டாறு ஆதிகேசவப் பெருமாள் கோவில்

## கோயில் அமைப்பு

இந்தக் கோவிலின் கட்டிடக்கலை கேரள மாநிலத்தைச் சார்ந்த கோவில்களைப்போல் மரத்தால் ஆன தூண்கள், கதவுகள் மற்றும் கூரைகள் கொண்டவையாகும்.  
பரந்தாமன் இங்கே தமது பாம்புப் படுக்கையில் சயனித்தவாறு காட்சியளிக்கிறார் மேலும் அவரது தரிசனம் மூன்று வாசல்கள் வழியாக பக்தர்களுக்குக் கிடைக்கப்பெறுகிறது. சன்னிதிக்குள் ஐயன் ஆதிகேசவ பெருமாள் அருகில் பரமசிவன் வீற்றிருப்பதையும் பக்தர்கள் காணலாம். பல தீபலக்ஷ்மிகள் இங்கே வீற்றிருந்தாலும், ஒவ்வொன்றும் ஒரே போல் இருக்காமல் வேறுபட்டு காணப்படும்.  
இங்கிருக்கும் ஒற்றைக்கல் மண்டபம் (ஒரே கல்லாலான பெரிய கூடம்) ஒரே கல்லால் செய்யப்பட்டதாகும், அதன் சுவர்கள் மட்டுமே 3 அடிகள் தடிமம் கொண்ட பாறையாகும், பார்வையாளர்களை ஆச்சரியத்தில் மூழ்கடிப்பதாகும். மேலும் ஊர்த்துவ தாண்டவம், வேணுகோபாலர், மன்மதர் மற்றும் ரதி தம்பதியர், லக்ஷ்மணர் மற்றும் இந்த்ரஜித் போன்றவர்களின் சிலைகள் மிகவும் அற்புதமாக அழகுடன் செதுக்கப்பட்டது கண்கொள்ளாக் காட்சியாகும். கோவிலை சூழ்ந்து சுவரில் வரையப்பட்டிருக்கும் வண்ண வண்ண சித்திரங்களுக்கும் இந்தக்கோவில் பெயர் பெற்றதாகும்.  
மேலும் இக்கோவில் திருவனந்தபுரத்தில் அமைந்துள்ள ஸ்ரீ பத்மநாபசுவாமி கோவிலைவிட பழமையானதாகும்.[1] இந்தக் கோவிலின் அமைப்பு மற்றும் கட்டிடக்கலையை ஒரு மாதிரியாகக்கொண்டே திருவனந்தபுரத்தில் ஸ்ரீ பத்மநாபசுவாமி கோவில் கட்டப்பட்டுள்ளது. இந்த ஆதிகேசவபெருமாள் கோவிலுக்கு நேர் எதிரிலேயே ஆற்றின் அருகாமையில் இன்னும் ஒரு சிறிய இறைவன் லக்ஷ்மி நரசிம்ஹனை வழிபடும் கோவிலும் நிலைகொண்டுள்ளது. ஆழ்வார்களில் தலை சிறந்தவரான நம்மாழ்வார் அவர்கள் ஆதிகேசவசுவாமியைப் புகழ்ந்து 11 பாசுரங்களை இயற்றியுள்ளார்.
# திருவட்டாறு ஆதிகேசவப் பெருமாள் கோவில்

## தலபுராணம்

பரந்தாமன் ஆதிகேசவபெருமாள் என்பது 'மிகவும் முக்கியமான நண்பனைக்' குறிப்பதாகும். தலபுராணங்களின் கூற்றின் படி பரந்தாமன் ஆதிகேசவபெருமாள் கேசி என்ற பெயருடைய அரக்கனை வீழ்த்தியதாக ஐதீகம். அரக்கனின் மனைவியானவள் கங்கை ஆறு மற்றும் தாமிரபரணி ஆற்றின் தேவதைகளை வணங்கி ஒரு பெரிய பிரளயத்தையே வரவழைத்து விட்டாள். ஆனால் இது ஒரு விதத்திலும் பயனளிக்கவில்லை மேலும் அவள் ஈசனிடம் சரணடைந்து விட்டாள். இப்படியாக வட்டமாக நதிகள் இந்த இடத்தை சூழ்ந்து கொண்டதால், இந்த இடத்திற்கு திருவட்டாறு என்ற பெயர் அமைந்தது.
# திருவட்டாறு ஆதிகேசவப் பெருமாள் கோவில்

## திருவிழாக்கள் மற்றும் பிரசாதங்கள்

வைகுண்ட ஏகாதசி இங்கே மிகவும் விமரிசையாகக் கொண்டாடப்படுகிறது. இந்தக்கோவிலில் வழங்கப்படும் பிரசாதங்களான பால் பாயாசம் (பால் அமுது), அவல் மற்றும் அப்பம் மிகவும் பெயர் பெற்றதாகும் மற்றும் சுவை நிறைந்ததாகும். திருவனந்தபுரத்திலுள்ள ஸ்ரீ பத்மநாபசுவாமி கோவிலில் உள்ளதைப்போலவே இங்கே பூஜைகள் மற்றும் வழிபாடுகள் நிறைவேற்றப்படுகின்றன.
# திருவட்டாறு ஆதிகேசவப் பெருமாள் கோவில்

## திருட்டு

சயனக் கோலத்தில் இருக்கும் பெருமாளின் திருமேனியில் பொதிந்திருந்த 11.5 கிலோ எடையுடைய தங்கத்தினை 1992 ஆம் ஆண்டில் கோவில் பணியாளர்கள் கொள்ளையடித்தனர். இது தொடர்பாக தொடரப்பட்ட வழக்கில் இவர்கள் குற்றவாளியெனத் தீர்ப்பளிக்கப்பட்டது.
# அதுல சமரசேகர

**அதுல ரோகித சமரசேகர** (Athula Rohitha Samarasekera, பிறப்பு: ஆகத்து 5, 1961), இலங்கை அணியின் முன்னாள் துடுப்பாட்டக்காரர், இவர் நான்கு தேர்வுத் துடுப்பாட்டப் போட்டிகளிலும் 39 ஒருநாள் பன்னாட்டுத் துடுப்பாட்டப் போட்டிகளிலும் கலந்து கொண்டுள்ளார். இலங்கைக்கு சர்வதேச தேர்வு அந்தஸ்து கிடைத்ததையடுத்து 1983 - 1994 ஆண்டுகளுக்கு இடைப்பட்ட காலத்தில் நான்கு தேர்வுத் துடுப்பாட்டம் மற்றும் 39 ஒருநாள் போட்டிகளில் விளையாடியுள்ளார்.
# ஹசான் திலகரத்ன

**ஹசான் பிரதீப திலகரத்ன** (Hashan Prasantha Tillakaratne, பிறப்பு: சூலை 14, 1967), இலங்கை அணியின் முன்னாள் குச்சக்காப்பாளர், துடுப்பாட்டக்காரர், இலங்கை தேசிய அணியின் முன்னாள் அணித் தலைவராக விளங்கியவர். இவர் 83 தேர்வுத் துடுப்பாட்டப் போட்டிகளிலும் 200 ஒருநாள் பன்னாட்டுத் துடுப்பாட்டப் போட்டிகளிலும் கலந்து கொண்டுள்ளார்.
# சந்திக அதுருசிங்க

**சந்திக அதுருசிங்க** (Upul Chandika Hathurusingha, பிறப்பு: செப்டம்பர் 13, 1968), இலங்கை அணியின் முன்னாள் ஆரம்ப துடுப்பாட்டக்காரர். இவர் 26 தேர்வுத் துடுப்பாட்டப் போட்டிகளிலும் 35 ஒருநாள் பன்னாட்டுத் துடுப்பாட்டப் போட்டிகளிலும் கலந்து கொண்டுள்ளார். தற்போது இவர் வங்காளதேசம் கிரிக்கட் அணியின் பயிற்றுவிப்பாளராகப் பணியாற்றுகின்றார்.
# நடுநிசி நாய்கள்

**நடுநிசி நாய்கள்** (Nadunisi Naaygal) என்பது 2011 ஆம் ஆண்டில் கௌதம் மேனன் இயக்கத்தில் வெளியான தமிழ்-மொழி உளவியல் திரில்லர் திரைப்படம் ஆகும். இப்படத்தில் வீரா, சமீரா ரெட்டி, தேவா, அஸ்வின் ககுமனு ஆகியோர் நடித்துள்ளார்கள். இந்த படம் 18 பெப்ரவரி 2011 ஆம் ஆண்டில் வெளியானது. அதிர்ச்சியான குழந்தை பருவம் கொண்டிருந்த ஓர் அமெரிக்கச் சிறுவனின் வாழ்க்கை சம்பவத்தை வைத்து எடுக்கப்பட்ட உண்மை கதையெனக் கூறப்படுகிறது.  
Read more at: https://tamil.boldsky.com/insync/life/2016/movies-that-inspired-from-real-life-characters-events/articlecontent-pf67469-011391.html
# நடுநிசி நாய்கள்

## கதைச் சுருக்கம்

பெற்ற தந்தையின் செய்கைகளால் பிஞ்சிலே பழுத்தவன், மனநோயாளியாக மாறி சமூகத்தில் நஞ்சை விதைக்கும் நச்சு பாம்பாக செயல்படுகிறான்.
# நடுநிசி நாய்கள்

## நடிகர்கள்

- வீரா - வீரா (சமர்)
- குணால் - எட்டு வயது சமராக
- சபரீஷ் - பன்னிரண்டு வயது சமராக
- சமீரா ரெட்டி - சுகன்யா
- தேவா - விஜய்
- அஸ்வின் ககுமனு - அர்ஜுன்
- ஸ்வப்னா ஆபிரகாம் - மீனாட்சி
- கிருஷ்ணப்ரியா - சந்தியா
- ரவி - கிருஷ்ணா
- ரெசின் - வீராவின் தந்தை
- மீரா சிவராமகிருஷ்ணன் - சுகன்யாவின் தாய்
- ஹரிலால் - சுகன்யாவின் தந்தை
- கோபகுமார் - சுகன்யாவின் பாட்டி
- சுதர்மா - சுகன்யாவின் சகோதரி
- மனேக்ஷா - மான் சிங்
- சமந்தா ரூத் பிரபு - புகலிடத்திலுள்ள நோயாளி
# ஈரம் (திரைப்படம்)

**ஈரம்** 2009ஆம் ஆண்டில் வெளிவந்த தமிழ்த் திரைப்படம். இயக்குநர் சங்கரின் தயாரிப்பில் அறிவழகன் வெங்கடாசலம் இதனை இயக்கினார்.
# ஈரம் (திரைப்படம்)

## விமர்சனம்

ஆனந்த விகடன் வார இதழில் வந்த விமர்சனத்தில் "கிறுகிறு த்ரில் திகில் கூட்டும் திரைக்கதை, இரண்டாவது பாதியின் ஆரம்பத்திலேயே சுணங்கி அடங் கிப் போவதுதான் ஏமாற்றம்... நேர்த்தியான கதை சொல்லும் பாணியால் தமிழ் சினிமாவில் நம்பிக்கை மனிதர்கள் பட்டியலில் இடம்பிடிக்கிறார் இயக்குநர் அறிவழகன்!" என்று எழுதி மதிப்பெண்களை வழங்கினர்.
# கபில விஜேகுணவர்தன

**கபில இந்திக வீரக்கொடி விஜேகுணவர்தன** (*Kapila Indaka Weerakkody Wijegunawardene*, பிறப்பு: நவம்பர் 23, 1964), இலங்கை அணியின் முன்னாள் பந்து வீச்சாளர். இவர் இரண்டு தேர்வுத் துடுப்பாட்டப் போட்டிகளிலும் 26 ஒருநாள் பன்னாட்டுத் துடுப்பாட்டப் போட்டிகளிலும் கலந்து கொண்டுள்ளார். இலங்கைக்கு சர்வதேச தேர்வு அந்தஸ்து கிடைத்ததையடுத்து 1988 - 1992 ஆண்டுகளுக்கு இடைப்பட்ட காலத்தில் இலங்கைத் தேசிய அணியில் இவரின் பங்களிப்பு இடம் பெற்றது.